Reynardt Hugo stel debuutboek, Soldaat, regstreeks op Netwerk24 bekend | Netwerk24
Reynardt Hugo stel debuutboek, Soldaat, regstreeks op Netwerk24 bekend
23 Februarie 2021 09:52
"Kragtig, passievol en inspirerend… Reynardt Hugo se storie is eg en eerlik." So beskryf akteur Hykie Berg sy Binnelanders-kollega Reynardt Hugo se debuutboek, Soldaat.
Hugo is landwyd bekend as dr. Tertius Jonker in die sepie Binnelanders. Hy was ook van 2011 tot 2019 lid van die suksesvolle Afrikaanse popgroep ADAM.
Tog, agter die glans van sangtoere, bewonderaars en toekennings, het 'n diep gewonde en verlore siel geskuil. Reynardt, nes soveel ander mans, het jare lank probeer om sy verwondheid met drank, dagga, vroue en pornografie reg te dokter. Sy oorlog was 'n soeke na betekenis en aanvaarding.
Reynardt Hugo stel sy debuutboek, Soldaat, Sondag 28 Februarie om 18:00 regstreeks op Netwerk24 bekend.
Soldaat vertel van 'n klein seuntjie en die verwarrende wêreld waarin hy grootgeword het. Hy praat eerlik en opreg oor die impak wat sy ouers se egskeiding op hom gehad het, en ook die invloed van drankmisbruik in hul huis. Hy vertel in rou eerlikheid hoe hy dit alles as jong seun ervaar het en daarvan moes sin maak. Hy praat openlik oor sy swakheid vir vroue en die gevolge van sy dade.
JY IS GENOOI!
Skakel Sondag 28 Februarie om 18:00 in op Netwerk24 se webtuiste om na die regstreekse bekendstelling van Soldaat te kyk. Hykie Berg sal met Reynardt oor sy verhaal gesels en Reynardt sal 'n splinternuwe lied opvoer.